钦定古今图书集成/明伦汇编/皇极典/第204卷 > 《代孔侍郎蕃中贺顺宗登极表》吕温
## 钦定古今图书集成/明伦汇编/皇极典/第204卷 > 《代孔侍郎蕃中贺顺宗登极表》吕温

臣某言：“六月十六日，入蕃告哀使右金吾将军兼御
史中丞田景度至吐蕃列馆。伏承皇帝陛下以正月
二十六日明德奉天，纂临宸极。重光昇耀，百化维新。
泽被幽遐，庆覃动植。”〈中贺〉臣闻和气既蒸，勾萌具达，
时雨将降，柱础犹知。臣从役单车，闭留绝域，天临日
照，而别处幽阴；雷动风行，而兀为聋聩。伏赖陛下义
敦柔远，礼及穷荒，始获虔奉德音，仰霑圣泽。具寮就
列，无阶蹈咏之初；庶物效灵，独在飞沉之后。舛薄锺
命，耻玷自躬，疚心厚颜，罔知攸措。今月七日，自列馆
回至河州大夏川，即以十《二日进发》。星言夕惕，岂敢
遑宁。瞻望天庭，载深感惧。无任喜抃屏营之至。